b"\n_START_ARTICLE_\nAdolph Holst A/S\n_START_PARAGRAPH_\nAdolph Holst A/S var en dansk papirvarefabrik og litografisk etablissement i Aalborg._NEWLINE_Virksomheden var grundlagt i 1887 af stentrykker Adolph Holst, men dets oprindelse kunne f\xc3\xb8res direkte tilbage til 21. marts 1800, da C.M. Rottb\xc3\xb8l Sadolin begyndte et bogbinderi i Aalborg. Virksomheden begyndte i Jomfru Ane Gade med en enkelt hurtigpresse. I 1900 flyttede fabrikken til en stor fabrik p\xc3\xa5 Kastetvej. Da grundl\xc3\xa6ggeren Adolph Holst d\xc3\xb8de i 1904, k\xc3\xb8bte boghandler Magnus Andreas Schultz (1839-1908) virksomheden og lagde den sammen med det Asmussenske Bogbinderi og sin egen posefabrik og bogtrykkeri. Ved Schultz' d\xc3\xb8d blev virksomheden et aktieselskab med ingeni\xc3\xb8r Christian Birger Schultz (1871-1937) som administrerende direkt\xc3\xb8r._NEWLINE_Firmaets produktion omfattede alle litografiske arbejder, kartonnage, bogtrykkeri, \xc3\xa6skefabrikation og bogbinderi. 13. januar 1945 blev fabriksbygningerne totalt \xc3\xb8delagt ved schalburgtage af Schalburgkorpset. En ny fabrik blev opf\xc3\xb8rt p\xc3\xa5 i Korsgade 39 og taget i brug i 1947._NEWLINE_I 1910, hvor Illustreret Tidende foretog en reportage, besk\xc3\xa6ftigede fabrikken 200 medarbejdere. Virksomheden var bl.a. kendt for plakater og klippeark, men udgav ogs\xc3\xa5 b\xc3\xb8rneb\xc3\xb8ger. Ca. 1937 udgav Adolph Holst A/S udklipsark med figurer og enheder fra den danske H\xc3\xa6r. En del af tegningerne til udklipsark og b\xc3\xb8rneb\xc3\xb8ger blev udf\xc3\xb8rt af Ebba Schultz (1908-?). Hun var datter af Svend Ejnar Schultz (1877-?), der var bror til Christian Birger Schultz og fra 1904 ligeledes direkt\xc3\xb8r i firmaet._NEWLINE_Bestyrelse i 1950: Direkt\xc3\xb8r Paul Hansen (1887-), landsretssagf\xc3\xb8rer Povl A. Engelsen (1903-), bankdirekt\xc3\xb8r Richard Meyer (1874-), godsekspedit\xc3\xb8r Ingemann Westergaard (1895-) og direkt\xc3\xb8r Asger Spannow (1903-)._NEWLINE_Fabrikken eksisterede stadig i 1960'erne men er siden oph\xc3\xb8rt."